《李徵君虚斋九十初度四章章八句》
清代·戴亨

鹤鸣于天，鱼跃于藻。有美一人，冰雪在抱。缟衣茹藘，于尘之表。

我欲觏之，蒹葭缥缈。

南山在宇，源泉在户。税驾东郊，遵彼畎亩。课我农人，欣觇禾黍。

非力不食，安兹乐土。

衡门之下，有书有琴。爰居爰处，载鼓载吟。天地其庐，万类其襟。

山高出云，庶几遐心。

优游泉石，九十其年。云诡波谲，变历万千。唯兹高蹈，德音不迁。

既寿且康，以笃后贤。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。